Minge turule. Parim oleks muidugi varahommikul, aga kui te ei viitsi sellepärast varem üles tõusma hakata, siis pole ka hullu. Autoga ärge kah parem minema hakake, parkida ei ole niikuinii kuskile ja ajate ennast ilma asjata vihale. Kõndige turulettide vahel ringi, vaadake, nuusutage, kuulake. Rahulikult ja mõnuga. Lükake töömõtted oma järjekorda ootama ja unustage pooleks tunniks ära, et kõik asjad ei ole  sugugi roosilised. Ärge vihastage nende peale, kellel paistab alati järjekorras kiirem olevat kui teil. Ja ärge imestage, kui lahkute sealt viljadega, mida te üldse ei plaaninud osta, aga mis lihtsalt nägid n i i värsked ja ahvatlevad välja, või leiate oma kotist poole kilo tomatite asemel kaks. Aga maasikaid ostke kindlasti ja tehke endale Eton mess'i, inglise desserti, mida traditsiooniliselt serveeritakse iga-aastasel Etoni ja Winchesteri kolledžite vahelisel kriketimatšil. Selle desserdi sünni kohta käib ka üks anekdootlik lugu, mis kas siis tõsi või mitte, väidab, et Eton mess, nagu paljud head asjad, on sündinud puhta juhuse läbi - nimelt olla üks labradori retriiver kogemata kombel istunud autosse paigutatud piknikukorvi ja seal siis sellise segadiku tekitanud.